  Анжелика Тихонова корреспондент Нидерландыысь Апелдорн карын 14-17 южтолэзе ортчем паравелосипедистъёслэн дунне чемпионатысьтызы Удмуртиысь Сергей Пудов бронза медален бертӥз. Со сярысь Россиысь Паралимпи комитетлэн пресс-службаез ивортэ. Суй-пыдзыя сӧсыр луись спортсменъёс пӧлын Сергей Пудов «скретч» амалэн ӵошатсконын куинетӥ луиз. Чемпионатлы йылпумъянъёсъя Россилэн командаез 1 азвесь но 2 бронза медальёс утӥз но командаос чотын 13-тӥ инты басьтӥз. Тодэ вайытом, ӵошатсконъёсы 36 кунъёсысь 250 пала спортсменъёс пыриськизы. Соос пӧлын Удмуртиысь, Сергей Пудов сяна, суй-пыдзыя сӧсыр луисьёс пӧлын Арслан Гильмутдинов но ляб адӟисьёс пӧлын Евгения Вершинина (пилотэз – Екатерина Константинова) вал на. Пусъём, Италиысь Линьяно-Саббьядоро карын ортчем суй-пыдзыя сӧсыр луись но йырвизь висёнъёсын спортсменъёс пӧлын ӝӧквыл теннисэн шудонъя «Lignano Open 2019» калыккуспо турнирын Удмуртиысь Надежда Пушпашева азвесь медальёс утӥз.  Тегъёс: Спорт Удмуртия сӧсыръёс велоспорт  